Situasie bedaar in Soweto | Maroela Media
Daar heers weer kalmte in Soweto ná 'n week van geweld en plundery van winkels wat aan uitlanders behoort.
"Die situasie in Soweto en ander betrokke gebiede is weer rustig," het lt.genl. Solomon Makgale, woordvoerder van die polisie, Saterdag gesê. "Gegewe die situasie, het ons besluit dat ons die individue in hegtenis moet neem wat op video's gesien kan word waar hulle winkels plunder."
Die polisie in Dobsonville het Vrydagaand tydens klopjagte 15 persone in hegtenis geneem.
Meer as 170 persone is die afgelope week in hegtenis geneem in verband met die plundery en geweld.
Die onrus het Maandag begin toe 'n Somaliër die 14-jarige Siphiwe Mahori doodgeskiet het toe hy en 'n paar van sy vriende glo by die man se winkel in Snake Park wou inbreek. Senosi Yusuf sal na verwagting Maandag in die Protea landdroshof verskyn.
Volgens The Star is Nhlanhla Monareng (19) Woensdag in Naledi geskiet en hy is met sy aankoms by die hospitaal dood verklaar. Volgens berigte is hy geskiet toe die polisie op 'n skare voor 'n Pakistani se winkel losgebrand het. Hy was 'n omstander en glo vriende met die Pakistani's.
The Star het ook berig Dan Mokwena (74) van Malawi is Woensdagoggend aangeval en in sy winkel doodgemaak.
Genl. Lesetja Mothiba, provinsiale polisiekommissaris, het intussen gesê dwelmverslaafde jeugdiges is uitgeken as diegene wat die winkels geplunder het.